PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Bratislava    31. 05. 2000

Číslo: 2000/KV/1/1/138							

 	Protimonopolný úrad Slovenskej republiky, I. výkonný odbor,  v správnom konaní začatom z vlastného podnetu vo veci dohody obmedzujúcej súťaž uzatvorenej medzi podnikateľom  PIVOVAR  URPÍN BB, s.r.o., Lesnícka 12, 976 13 Slovenská Ľupča               a podnikateľom  Branislav Blaško - Horná u Blaškov,  Ľubietová 315, 976 55 Ľubietová takto

						rozhodol:

na základe § 11 ods. 1 písm. b) zákona č. 188/1994 Z. z. o ochrane hospodárskej súťaže          v znení neskorších predpisov Zmluva o kúpe prenajatej veci uzatvorenej  medzi podnikateľom  PIVOVAR URPÍN BB, s.r.o., Lesnícka 12, 976 13 Banská Bystrica a podnikateľom Branislav Blaško - Horná u Blaškov, Ľubietová 315, 976 55 Ľubietová, dňa 09.05.2000 nie je zakázaná a neplatná podľa § 3 ods. 1 zákona č. 188/1994 Z. z. o ochrane hospodárskej súťaže v znení neskorších predpisov.

Odôvodnenie:

	Dňa  01. 02. 2000 sa  začalo z podnetu Protimonopolného úradu Slovenskej republiky, I. výkonný odbor (ďalej len „úrad“), správne konanie  v zmysle § 11 ods. 1 písm. b) zákona   č. 188/1994 Z. z. v znení neskorších predpisov (ďalej len „zákon“)  vo veci  porušenia § 3 zákona   voči podnikateľovi PIVOVAR URPÍN BB, s.r.o., Lesnícka 12, 976 13 Slovenská Ľupča (ďalej len „URPÍN“).

	Dňom  13. 04. 2000  nadobudla účinnosť novela zákona pod číslom 121/2000 Z. z., ktorá dopĺňa inštitút dohôd obmedzujúcich súťaž. Na základe skutočnosti, že predmetné konanie sa začalo pred  účinnosťou danej novely, úrad v konaní postupoval v zmysle predpisov platných  v čase začatia správneho konania.

	V rámci  konania úrad  vyžiadal  od podnikateľa URPÍN všetky typy  zmlúv vrátane príloh resp. dodatkov k nim, ktoré majú uzatvorené so svojimi odberateľmi piva, údaje o dodávkach piva na trh SR a zoznam odberateľov piva.

	Spoločnosť URPÍN bola podľa výpisu z  Obchodného registra  Okresného súdu Banská Bystrica, Oddiel: Sro, Vložka číslo: 3905/S založená spoločenskou  zmluvou zo dňa 04. 01. 1996. Jej predmetom činnosti  je  výroba piva, výroba nealkoholických nápojov, kúpa tovaru za účelom jeho predaja v rozsahu voľnej živnosti,  pohostinské služby a iné činnosti v zmysle výpisu z obchodného registra. Podiel dodávok piva  spoločnosťou URPÍN  na trh SR  predstavoval za rok 1999 približne  218 710 hl čo predstavuje 4,8 % - ný podiel na trhu SR,   z toho bolo 95 443 hl piva sudového. Dodávky piva sa uskutočňujú na základe kúpnych zmlúv, uzatvorených medzi výrobcom piva a odberateľmi. Tieto zmluvy  obsahujú ustanovenia, vymedzujúce  predmet zmluvy, kúpnu cenu a jej splatnosť, záruky  kvality  tovaru a záruk, ako aj hospodárenie s obalmi.    
	
	V rámci predmetného správneho konania  boli  predmetom skúmania zmluvy, ktoré má pivovar uzatvorené s odberateľmi  zariadení s priamou konzumáciou piva ako sú hotely, reštaurácie, kaviarne (ďalej len „HoReCa“).  Z predložených podkladov a údajov  úrad zistil, že ide o zmluvy, ktoré majú vertikálny  charakter,  to znamená, že sú uzatvorené medzi stranami pôsobiacimi na rôznych úrovniach trhu,  t.j. medzi výrobcom a predajcom.

	Jednou  z predložených zmlúv takéhoto charakteru je „Zmluva o kúpe prenajatej veci“ (ďalej len „Zmluva“), ktorú uzatvoril pivovar URPÍN s podnikateľom Branislav Blaško - Horná u Blaškov, Ľubietová 315, 976 55 Ľubietová (ďalej len „odberateľ“) dňa 09. 05. 2000.

	Odberateľ podniká na základe živnostenského  listu  vydaného dňa 23. 05.1995 Živnostenským oddelením obvodného úradu Banská Bystrica,  Ev.č. Žo-95/02967/001, reg.č. 2598/95. Živnostenský list  bol vydaný  na vykonávanie ohlasovanej živnosti v činnostiach:  kúpa tovaru  za účelom jeho predaja konečnému spotrebiteľovi v rozsahu voľnej živnosti, kúpa tovaru za účelom jeho predaja iným  prevádzkovateľom živnosti v rozsahu voľnej živnosti, sprostredkovanie obchodu a služieb v rozsahu voľnej  živnosti a predaj na priamu konzumáciu alkoholických a nealkoholických nápojov, destilátov, piva a vína.

	Úrad  pri posudzovaní jednotlivých ustanovení predmetnej Zmluvy zistil nasledovné:

	Predmetom  Zmluvy je podľa článku  I. nazvanej „Predmet zmluvy“  prenajatie výčapného zariadenia  ( chladenie, 3 - cestné hlavice) s logom prenajímateľa a oprávnenie nájomcu nadobudnúť vlastnícke práva k predmetu nájmu po zániku nájomnej zmluvy. Podľa článku  II. Zmluvy je doba nájmu prenajatej veci  stanovená od 05. 05. 2000 do 05. 05. 2003.

	Zmluva okrem iných ustanovení obsahuje v článku IV. v bode 10 Zmluvy ustanovenie, podľa ktorého sa nájomca zaväzuje, že v zariadení, kde je používaný prenajatý výčapný stojan, bude čapované výhradne pivo URPÍN a prenajímateľ bude oprávnený vykonávať priebežnú kontrolu výčapného stojanu a obalov.  Neplnenie vyššie uvedeného bodu Zmluvy môže byť podľa článku V. bodu 3   Zmluvy dôvodom  ukončenia prenájmu veci pred kúpou zo strany pivovaru URPÍN.

	Vzhľadom na obsah predmetného   ustanovenia  Zmluvy,  plnením ktorého môže dôjsť k obmedzeniu hospodárskej súťaže, má Zmluva v zmysle zákona charakter dohody obmedzujúcej súťaž, pretože  obmedzuje  voľnosť  predávajúceho pri výbere dodávateľa sudového piva   iných konkurenčných značiek. 
	 
	 Podľa § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže sú zakázané, ak zákon neustanovuje inak.

	V zmysle § 5 ods. 1 zákona sa zákaz  podľa § 3 a 4 nevzťahuje na dohody obmedzujúce súťaž, ktoré súčasne 
a) prispievajú k zlepšeniu výroby a distribúcie tovaru alebo k podpore technického a hospodárskeho rozvoja,
b) poskytujú užívateľom  primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré  nie sú nevyhnutné na dosiahnutie  týchto cieľov,
d) neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.                             

	Na základe uvedeného  úrad pristúpil k vykonaniu  analýzy predmetného ustanovenia Zmluvy za účelom posúdenia splnenia kritérií, umožňujúcich toto ustanovenie vyňať spod zákonom stanoveného zákazu dohôd obmedzujúcich súťaž.

	Úrad vymedzil relevantný trh v  zmysle § 7 ods. 3 zákona, v ktorom je určený  ako priestorový a časový súbeh  ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.

	Ako výrobkový relevantný trh úrad stanovil   trh predaja piva  do  zariadení s priamou konzumáciou piva.
	
	Z geografického hľadiska úrad vymedzil ako relevantný trh územie Slovenskej republiky, pretože dodávky piva zahŕňajú celé územie SR.

	Z časového hľadiska úrad vymedzil relevantný trh  ako obdobie od začiatku roka 2000, ktoré je rozhodujúce pre posúdenie podmienok na danom relevantnom trhu.

	K takto vymedzenému relevantnému trhu možno uviesť nasledovné:

	Ponuku piva na vymedzenom relevantnom trhu predstavujú dodávky piva  všetkých domácich výrobcov piva ako aj pivo z dovozu, predovšetkým z ČR. Odborným odhadom je pomer  predaja piva do zariadení s priamou konzumáciou piva a predaj piva  na miesta bez priamej konzumácie piva  rovnaký. Úrad  ako  zariadenia s priamou konzumáciou piva   určil  všetky zariadenia hotelov, reštaurácií a kaviarní. Podľa  dostupných údajov je týchto zariadení na území SR približne 14 000. Spravidla každé zariadenie  HoReCa predáva pivo sudové, fľaškové a plechovkové, pričom predaj sudového piva  zvyčajne presahuje  80 %  celkového predaja piva v týchto zariadeniach. HoReCa majú možnosť odoberať pivo prostredníctvom veľkoobchodných predajcov, alebo priamo z pivovaru.  S najvýznamnejším postavením na trhu sú pivovary patriace do ekonomickej skupiny Heineken  s celkovým podielom cca 40 % relevantného trhu, pivovar vo Veľkom   Šariši, ktorý má približne 19 %  a  v Topoľčanoch s podielom  približne 13 % relevantného trhu. Pivovary URPÍN, S.T.E.I.N a  Vyhne   majú približne 5 %-ný podiel  na relevantnom trhu. Ostatné pivovary  majú  podiel od 0,7 % do      4 %. Všetky pivovary majú uzatvorené  vertikálne zmluvy so zariadeniami typu HoReCa, pričom je rôzny počet týchto zmlúv a v nich obsiahnuté rôzne  obchodné podmienky. Pri predaji piva v zariadeniach HoReCa je tento predaj spojený  s poskytovaním určitých dodatočných služieb priamo súviciacich s predajom. Vzhľadom na nevyužité kapacity väčšiny pivovarov sa tieto snažia upevňovať svoju trhovú pozíciu inštaláciou a údržbou výčapného zariadenia, vybavením prevádzky pohármi, reklamnými predmetmi, podložkami, popolníkmi a pod. Keďže všetky sortimentné druhy piva tvoria vzhľadom na vysoký stupeň zameniteľnosti jeden produktový trh je možný ľubovolný prechod  predajcu  k iným dodávateľom piva.  Stupeň konkurencie na  danom trhu je možné hodnotiť na základe vyššie uvedeného, ako aj na základe informácií získaných priamo od predajcov  piva ako značne intenzívny.
	
	  Z podkladov predložených v rámci konania úrad  zistil, že odberateľ  predáva okrem piva z  pivovaru URPÍN taktiež značky Martiner, Gambrinus, Plzeňský Prazdroj, čo je dané  veľkosťou dopytu, vernosťou k značkám ako aj jeho finančnými možnosťami. V prípade záujmu zo strany konečných spotrebiteľov má možnosť  zabezpečiť dodávky sudového aj fľaškového piva aj od iných výrobcov. Čo sa týka využívania výčapného zariadenia, je používané aj na čapovanie piva od iných dodávateľov a to s vedomím pivovaru URPÍN. Formálny prístup zo strany pivovaru k predmetnému ustanoveniu vyplýva  z reálneho posúdenia konkurenčných podmienok na trhu. 

	V prípade ustanovenia článku IV. bod 10. Zmluvy, podľa ktorého sa  nájomca výčapného zariadenia  zaväzuje, že v zariadení, kde je používaný výčapný stojan, bude čapovať výhradne pivo URPÍN úrad dospel k záveru, že plnenie tohto  ustanovenia obmedzuje voľnosť predávajúceho pri výbere dodávateľa sudového piva  konkurenčných značiek. Predaj fľaškového piva konkurenčných značiek  nie je predmetným ustanovením Zmluvy dotknutý. 
Predmetné vertikálne prepojenie vo všeobecnosti prispieva k zlepšeniu samotnej distribúcie tovaru, podporuje pravidelnosť a včasnosť dodávok, umožňuje sústrediť úsilie zmluvných strán na kvalitu zmluvného vzťahu s následným  pozitívnym dopadom na konečného spotrebiteľa,  čím   spĺňa podmienky § 5 ods.1 písm. a) a b) zákona.

	Predmetné ustanovenie Zmluvy  ukladá jej účastníkom len také obmedzenia, ktoré  sú nevyhnutné pre dosiahnutie obchodných zámerov zmluvných strán. Takéto obmedzenie sleduje návratnosť investícií  spojených s obstaraním výčapného zariadenia a je vzhľadom na vymedzené časové obdobie trvania zmluvy prípustné. Na základe uvedeného predmetné ustanovenie spĺňa  podmienku stanovenú v § 5 ods. 1 písm. c) zákona.

	Vzhľadom na charakter relevantného trhu, daný dostatočným počtom konkurujúcich si súťažiteľov a značným stupňom intenzity súťaže na strane ponuky i dopytu a  vzhľadom na nevýznamné postavenie zmluvných strán  na ňom Zmluva neumožňuje vylúčiť súťaž vo vzťahu k podstatnej časti dotknutého tovaru, čím je splnená podmienka § 5 ods. 1 písm. d) zákona. 

	Keďže predmetné ustanovenie Zmluvy spĺňa súčasne podmienky ustanovené v § 5 ods. 1 zákona, Zmluva nie je podľa § 3 zákona zakázaná a neplatná.

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

									Ing. Ján Matuský
								riaditeľ I. výkonného odboru

Rozhodnutie sa doručí:

1. 	Pavel Čupka, konateľ podnikateľa PIVOVAR URPÍN BB, s.r.o., Lesnícka 12, 976 13   	Slovenská Ľupča

2. 	Branislav Blaško, Branislav Blaško - Horná  u  Blaškov, Ľubietová 315, 976 55 	Ľubietová